CELEX: 32019D2025
Language: da
Date: 2019-11-18 00:00:00
Title: Rådets Afgørelse (EU) 2019/2025 af 18. november 2019 om undertegnelse på Den Europæiske Unions vegne og om midlertidig anvendelse af protokollen om ændring af den internationale konvention om bevarelse af tunfiskebestanden i Atlanterhavet

4.12.2019   
               
               
                  DA
               
               
                  Den Europæiske Unions Tidende
               
               
                  L 313/1
               
            
         RÅDETS AFGØRELSE (EU) 2019/2025
         af 18. november 2019
         om undertegnelse på Den Europæiske Unions vegne og om midlertidig anvendelse af protokollen om ændring af den internationale konvention om bevarelse af tunfiskebestanden i Atlanterhavet
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 43, sammenholdt med artikel 218, stk. 5,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Den 13. maj 2013 bemyndigede Rådet Europa-Kommissionen til at indlede forhandlinger om ændring af den internationale konvention om bevarelse af tunfiskebestanden i Atlanterhavet (1) (ICCAT). Disse forhandlinger blev vel afsluttet i november 2018.
                  
               
                     (2)
                  
                  
                     Den deraf følgende protokol om ændring af den internationale konvention om bevarelse af tunfiskebestanden i Atlanterhavet (»protokollen«) forventes at forbedre ICCAT's effektivitet og styrke bevarelsen og forvaltningen af de arter, der hører under dens kompetenceområde.
                  
               
                     (3)
                  
                  
                     I henhold til Europa-Parlamentets og Rådets forordning (EU) nr. 1380/2013 (2) skal Unionen sikre, at fiskeri- og akvakulturaktiviteter er miljømæssigt bæredygtige på langt sigt og forvaltes på en måde, der er i overensstemmelse med målene om at opnå økonomiske, sociale og beskæftigelsesmæssige fordele, og som bidrager til at sikre fødevareforsyningen. Det er ligeledes fastsat i nævnte forordning, at Unionen skal forvalte fiskeriet efter en forsigtighedstilgang og bestræbe sig på at sikre, at udnyttelsen af havets levende biologiske ressourcer genopretter og opretholder bestandene af befiskede arter på niveauer, der kan give det maksimale bæredygtige udbytte. Endvidere er det fastsat, at Unionen skal træffe forvaltnings- og bevarelsesforanstaltninger på grundlag af den bedste foreliggende videnskabelige rådgivning, støtte udbygningen af videnskabelig viden og rådgivning, gradvis eliminere udsmid og fremme fangstmetoder, der bidrager til et mere selektivt fiskeri, til undgåelse eller størst mulig begrænsning af uønskede fangster og til fiskeri med begrænset indvirkning på det marine økosystem og fiskeressourcerne. Derudover er det i forordning (EU) nr. 1380/2013 udtrykkeligt fastsat, at Unionen skal anvende disse mål og principper i forbindelse med varetagelsen af sine eksterne fiskeriforbindelser. Protokollen er i overensstemmelse med nævnte mål.
                  
               
                     (4)
                  
                  
                     Som det fremgår af den fælles meddelelse fra Europa-Kommissionen og den højtstående repræsentant for udenrigsanliggender og sikkerhedspolitik med titlen »International havforvaltning: En dagsorden for havenes fremtid« og Rådets konklusioner om denne fælles meddelelse er fremme af foranstaltninger til støtte og forbedring af effektiviteten af de regionale fiskeriforvaltningsorganisationer og, hvor det er relevant, forbedring af deres forvaltning et centralt element i Unionens indsats i disse fora. Protokollen er fuldt ud i overensstemmelse med disse mål.
                  
               
                     (5)
                  
                  
                     Protokollen bør undertegnes på Unionens vegne.
                  
               
                     (6)
                  
                  
                     Hvis protokollen træder i kraft for andre kontraherende parter, før Unionen har afsluttet sine interne ratifikationsprocedurer, bør den anvendes midlertidigt af Unionen fra nævnte ikrafttræden indtil afslutningen af de procedurer, der er nødvendige for dens ikrafttræden for Unionen —
                  
               VEDTAGET DENNE AFGØRELSE:
         
            Artikel 1
            Der gives herved bemyndigelse til undertegnelse på Unionens vegne af protokollen om ændring af den internationale konvention om bevarelse af tunfiskebestanden i Atlanterhavet (»protokollen«) med forbehold af indgåelse af protokollen.
            Teksten til protokollen er knyttet til denne afgørelse.
         
         
            Artikel 2
            Formanden for Rådet bemyndiges herved til at udpege den eller de personer, der er beføjet til at undertegne protokollen på Unionens vegne.
         
         
            Artikel 3
            Protokollen anvendes midlertidigt fra dens ikrafttræden i overensstemmelse med protokollens artikel 13 og på de betingelser, der er fastsat i protokollen, indtil afslutningen af de procedurer, der er nødvendige for dens ikrafttræden for Unionen.
         
         
            Artikel 4
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 18. november 2019.
            
               
                  På Rådets vegne
               
               
                  Formand
               
               J. LEPPÄ
            
         
         
            (1)  EFT L 162 af 18.6.1986, s. 34.
         
            (2)  Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).